**भारत सरकार**

**रक्षा मंत्रालय**

**रक्षा विभाग**

**राज्य सभा**

 **अतारांकित प्रश्न संख्या 853**

**28 जुलाई, 2015 को उत्तर के लिए**

**राफेल लड़ाकू विमानों की खरीद**

**853. श्री अहमद पटेल :**

क्या रक्षा मंत्री यह बताने की कृपा करेंगे कि :

(क) क्या सरकार ने प्रधान मंत्री जी के हाल ही के फ्रांस दौरे के दौरान फ्रांसीसी विनिर्माता दासोल्ट एविएशन से राफेल लड़ाकू विमानों की खरीद का संपुष्ट आदेश दे दिया है ;

(ख) यदि हां, तो अन्य लड़ाकू विमानों की तुलना में राफेल लड़ाकू विमान की क्षमता सहित तत्संबंधी ब्यौरा क्या है ;

(ग) क्या राफेल विमानों की खरीद के निर्णय के फलस्वरूप भारतीय वायुसेना ने लड़ाकू विमानों की खरीद की अनेकों लम्बित निविदाओं को वापस ले लिया है अथवा उन्हें रद्द कर दिया है ;

(घ) आगामी वर्षों में कुल कितने विमानों को खरीदे जाने पर सहमति बनी है ; और

(ड.) क्या दासोल्ट एविएशन इन विमानों की शेष उत्तरवर्ती आपूर्ति को पूरा करने के लिए भारत में इनके विनिर्माण के लिए सहमत हो गया है ?

**उत्तर**

**रक्षा मंत्री (श्री मनोहर पर्रीकर)**

(क) से (ड.): प्रधानमंत्री के फ्रांस दौरे के दौरान दोनों देशों द्वारा जारी भारत-फ्रांस संयुक्त वक्तव्य के अनुसार, भारत सरकार ने फ्रांस सरकार को सूचित किया कि भारतीय वायुसेना के लिए बहुभूमिका वाले युद्धक विमानों की महत्वपूर्ण संक्रियात्मक आवश्यकता के मद्देनजर, भारत सरकार जितनी जल्दी हो सके, (36) राफेल जेटों को उड़ान भरने की स्थिति (फ्लाई-अवे कंडीशन) में प्राप्त करना चाहेगी । दोनों नेता ऐसी शर्तों पर विमान की आपूर्ति के लिए एक अन्तर-सरकारी करार को अंतिम रूप दिए जाने पर सहमत हुए जो अलग से चल रही एक प्रक्रिया के भाग के रूप में दसाल्ट एविएशन द्वारा बताई गई शर्तों से बेहतर होंगी; सुपुर्दगी निर्धारित समय-सीमा में होगी जो भारतीय वायुसेना की संक्रियात्मक आवश्यकताओं के अनुकूल होगी; और यह कि विमान तथा सम्बद्ध प्रणालियों और हथियारों की आपूर्ति उसी रूप में की जाएगी जिस रूप में भारतीय वायुसेना द्वारा उसे परीक्षित और अनुमोदित किया गया था और साथ ही फ्रांस का और अधिक अवधि तक रख-रखाव का उत्तरदायित्व होगा ।

 …2/-

-2-

36 राफेल जेटों की अधिप्राप्ति की निबंधन एवं शर्तों पर वार्ता करने और करार का एक मसौदा संस्तुत करने के लिए एक वार्ता दल का गठन किया गया है ।

 126 मध्यम बहुभूमिका वाले युद्धक विमानों (एमएमआरसीए) की अधिप्राप्ति के लिए पूर्व में जारी की गई आरएफपी को वापस ले लिया गया है । बहु-विक्रेता वाले अधिप्राप्ति के इस मामले में, राफेल विमान ने भारतीय वायुसेना द्वारा संचालित मूल्यांकन के दौरान प्रस्ताव हेतु अनुरोध (आरएफपी) में दी गई सभी निष्पादन विशिष्टताएं पूरी की ।

\*\*\*\*\*\*